Museu Tàpies

Imaginem el Plantocè. Laboratori obert
2025-01-11 16:00 - 19:00 (Europe/Madrid)
El laboratori Imaginem el Plantocè forma part del procés de recerca artística del projecte rizoma {quadern d’apunts} intel·ligència vegetal, de l’artista, mediadora i eCOdissenyadora Anita García amb una Beca OSIC.
Durant la sessió imaginarem-sentirem-crearem espais per a re-pensar-nos, i dinàmiques per a acostar-nos als nostres éssers vegetals, per a finalment trobar maneres de compartir i gaudir d’una conversa al voltant de la intel·ligència vegetal i reflexionar si podem conviure amb la resta d’espècies del planeta.
*El terme plantocè va ser encunyat per l’artista-investigadora Paula Bruna en la seva tesi doctoral. Més informació
L’activitat s’adreça a persones interessades en l’art, la ciència i l’educació.
Amb la col·laboració de la beca OSIC de la Generalitat de Catalunya.

Anita García és llicenciada en disseny, amb un recorregut professional dins de l’ecodisseny, l’art, la mediació i el disseny social. Té experiència en gestió cultural, docència, consultoria en educació i sostenibilitat, projectes de recerca i mediació artística, participació i cocreació ciutadana.
Com a artista investiga i centra la seva obra en el diàleg entre l’art, la ciència i el disseny. S’inspira en la naturalesa i explora per entendre’s com un ésser emocional-sensorial en convivència amb la resta d’éssers vius. Amb el seu treball reflexiona per crear bases crítiques/creatives/conceptuals per col·laborar en accions que fomentin l’equilibri social, mediambiental i econòmic.
Com a dissenyadora social i mediadora artística-comunitària dissenya tallers, accions, kits, dispositius i maletes educatives. Conceptualitza, facilita i coordina projectes dirigits a entitats educatives, culturals, empreses, administració pública i col·lectius. A més, aborda temes diversos com la perspectiva de gènere, els drets humans, el medi ambient, l’arquitectura, el paisatge, l’espai públic i la convivència.

Inauguració de l'exposició "Antoni Tàpies. La imaginació del món"
2025-02-13 19:00 - 21:00
El proper dijous 13 de febrer de 2025, a les 19.00 h, tindrà lloc la inauguració de l’exposició Antoni Tàpies. La imaginació del món, mostra comissariada per Imma Prieto, directora del Museu Tàpies, i Pablo Allepuz, conservador de la col·lecció del Museu Tàpies.
Accés lliure fins completar l’aforament.
Us hi esperem.

Presentació del llibre "Tàpies y la ceguera", de Pilar Parcerisas
2025-02-19 18:00
El Museu Tàpies presenta l’assaig Tàpies y la ceguera (Tàpies i la ceguesa), de Pilar Parcerisas, editat per SD-Edicions. Es tracta d’una publicació que fa un recorregut per l’obra d’Antoni Tàpies amb la voluntat de resseguir la recerca de la consciència interior però també la força de la pèrdua, ben característica del darrer període de l’artista, així com la presència i la funció espiritual d’aquells òrgans que al·ludeixen als dos sentits més presents a la seva obra: l’ull i la mà. El detonant d’aquest llibre fou la visita que l’autora va realitzar a l’estudi de Tàpies amb l’escriptor i fotògraf cec Evgen Bavčar (Eslovènia, 1946) l’any 1998, una trobada que va propiciar un intercanvi d’obra entre ells.
L’acte de presentació comptarà amb un diàleg entre l’autora, Pilar Parcerisas; Vicenç Altaió, poeta i traficant d’idees; i Jesús Martínez Clarà, crític d’art.

Pilar Parcerisas. Crítica d’art i comissària d’exposicions independent amb una àmplia trajectòria en l’àmbit cultural, és doctora en Història de l’Art i llicenciada en Ciències de la Informació per la Universitat Autònoma de Barcelona (UAB). Entre 1991 i 1992 va completar els estudis curatorials sota la direcció de Harald Szeemann i posteriorment es va consolidar com una figura clau de la curadoria contemporània.
Va ser cofundadora del diari Regió 7 i ha escrit nombrosos textos sobre art i guions per al cinema. Ha comissariat més de seixanta exposicions, entre les quals destaquen mostres dedicades a Joan Brossa, Joan Ponç, Dalí, Miró, Man Ray, Adolf Loos, Marcel Duchamp i Joseph Beuys i a moviments com el surrealisme.
La seva tasca ha estat essencial per recuperar la memòria de la generació d’artistes conceptuals, com es reflecteix en l’exposició Idees i actituds (1992) i en el llibre Conceptualismo(s). En torno al arte conceptual en España, 1964-1980 (2007). Entre les seves publicacions més destacades trobem Duchamp a Espanya (2009), l’edició de Joseph Beuys. Una geografia espiritual (2021) i Manresa Hauptbahnhof (2023).
En l’àmbit literari, ha publicat el llibre de memòries Equipatge de mà (1997) i el recull de poemes Falç i estrelles (2020). Ha ocupat càrrecs rellevants, com el de presidenta de l’Associació Catalana de Crítics d’Art (2007-2010), el de membre del Consell Nacional de la Cultura i de les Arts (2009-2019), el de presidenta de la Fundació Angelus Novus i el de directora de l’Escola d’Estiu Walter Benjamin a Portbou des de 2016.

[Imatge: Antoni Tàpies, “Matèria del ulls” (2000). Col·lecció particular, Barcelona © Comissió Tàpies / VEGAP, 2025.]

Mastodon

Inauguració de "Marta Palau. Els meus camins són terrestres", amb actuació d'Adelaida
2025-02-27 19:00 - 21:00 | Museu Tàpies
El proper dijous, 27 de febrer de 2025, a les 19 h, tindrà lloc la inauguració de l’exposició titulada Marta Palau. Els meus camins són terrestres, mostra comissariada per Imma Prieto, directora del Museu Tàpies.
La inauguració comptarà amb l’actuació de la compositora i cantant catalana Adelaida, que dialogarà amb l’univers simbòlic i la força expressiva de l’obra de Marta Palau, establint una ressonància entre allò ancestral i el fet contemporani i convidant el públic a explorar l’obra de l’artista lleidatana des d’una experiència sensorial.
Us hi esperem.

Foto: Bo Bannink

Aproximacions. Visita comentada
2025-03-01 - 2026-01-24 | Museu Tàpies
Introducció a la història de l’edifici (antiga editorial Montaner y Simón) i visita comentada a les exposicions en curs del Museu Tàpies. Aquesta visita es pot reservar per a grups a hores convingudes.

Consulteu el programa de visites 2025

Aproximacions. Visita comentada 2025
2025-03-01 12:00 - 2025-06-14 12:00 | Museu Tàpies
Visita comentada a les exposicions en curs del Museu Tàpies, amb una introducció a la història de l’edifici.

Exposicions en curs:

· Antoni Tàpies. La imaginació del món
· Marta Palau. Els meus camins són terrestres
· Anna Malagrida. Opacitas. Velar la transparència
· Noor Abed. A Night We Held Between

Imaginem mons amb les IDP. Concurs de dibuix
2025-03-03 - 2025-04-08
El projecte expositiu Antoni Tàpies. La imaginació del món neix amb la intenció d’explorar els imaginaris que envolten les creacions visuals de Tàpies, així com la seva herència artística en relació amb el seu entorn, tant en l’àmbit íntim i domèstic com en el públic i social. A través del seu plantejament expositiu, la mostra busca estimular la mirada de l’espectador convidant-lo a reflexionar, a obrir nous significats i a concebre altres mons possibles.
Imaginem mons amb les IDP és un concurs de dibuix organitzat gràcies a la col·laboració de la BCN PID Foundation i el Museu Tàpies, amb el suport de l’AEDIP (Asociación Española de Déficits Inmunitarios Primarios) i l’IPOPI (International Patient Organisation for Primary Immunodeficiencies).
L’objectiu és oferir un espai de creació artística per a persones amb immunodeficiència primària (IDP) i les seves famílies, amb l’objectiu d’afavorir el seu benestar emocional. A més, el concurs promou un diàleg entre les vivències de les persones participants relacionades amb l’IDP i les obres i documents de l’exposició Antoni Tàpies. La imaginació del món. Així doncs, a través del dibuix, les persones participants podran compartir la seva experiència i, alhora, connectar amb els temes que tracta la mostra.

BASES
TEMES
Com mostra l’exposició, Antoni Tàpies va explorar la relació entre el que es veu i el que no es veu a través de retrats i autoretrats envoltats de símbols; va reivindicar la creativitat lliure del dibuix infantil, espontani i sense normes, i va imaginar éssers híbrids que fusionen el cos i la natura. Les persones participants poden escollir algun d’aquests temes (retrat o autoretrat amb símbols, dibuix lliure o éssers híbrids) per al seu dibuix.

PARTICIPANTS
Podran optar a aquesta convocatòria persones amb IDP i membres del seu entorn de convivència. La participació ha de ser individual.

OBRA
La participació al concurs comprèn l’entrega d’un dibuix i d’un text.
Cada participant podrà presentar un únic dibuix original i inèdit que no hagi estat premiat en cap altre concurs.
És imprescindible que el dibuix tingui títol i estigui inspirat en la vivències de primera mà relacionades amb l’IDP, i que s’hi reflecteixi l’univers de Tàpies que mostra l’exposició.
Cal presentar un text d’un màxim de cent paraules que expliqui el significat del dibuix.

INSCRIPCIÓ I DOCUMENTACIÓ
Per poder participar, és necessari inscriure’s prèviament en aquest formulari.

Un cop feta la inscripció, les persones participants rebran un correu de confirmació. A partir de llavors, podran enviar la seva obra per les vies següents:

A – Per correu postal, s’enviarà dins un sobre i sense doblegar:
· El dibuix, en un paper o cartolina A5 (mig foli). A la part del darrere ha de portar escrit, amb lletra clara: títol de l’obra; nom i cognoms de la persona participant; edat i població.
· El text, en un paper o cartolina A5 (mig foli), escrit a mà, amb lletra clara, en català, castellà o anglès.
A la part del davant ha de portar escrit, amb lletra clara: nom i cognoms del participant; edat i població.

El sobre s’ha d’enviar a l’adreça:
Carrer d’Aragó, 255
08007 Barcelona
Catalunya (Espanya)

B – Presencialment, s’entregarà a la mateixa adreça en l’horari d’obertura del museu:
De dimarts a dissabte, de 10 a 19 h. Diumenges, de 10 a 15 h.

Les dates límit per rebre el material per al concurs són:

Per correu postal: 31 març de 2025 (la data ha de constar al mata-segells)
Presencialment al museu: 8 d’abril de 2025, fins a les 19 h (hora de tancament del museu)

PREPARACIÓ
Per facilitar la preparació per al concurs, s’ha creat un material didàctic al voltant de Tàpies i l’exposició, amb informació i propostes participatives sobre les obres.
A més, els infants amb els seus acompanyants, així com les persones de més de setze anys que vulguin visitar el museu o la biblioteca per preparar el concurs, poden sol·licitar l’accés gratuït enviant un correu a: concurs@museutapies.org

PREMIS
· Exposició en el museu dels dibuixos guanyadors.
· Lot de productes del museu.
La cloenda del concurs serà una presentació pública dels dibuixos i textos guanyadors i tindrà lloc al Museu Tàpies dimarts 29 d’abril a les 18.30 h.

CRITERIS DE VALORACIÓ
El jurat que integrarà la comissió de valoració tindrà en compte els aspectes següents i atorgarà un premi segons cadascuna d’aquestes categories:
-Originalitat de l’obra
-Expressió d’una vivència relacionada amb l’IDP
-Connexió amb l’exposició

JURAT
El jurat estarà format per Pablo Allepuz, conservador del Museu Tàpies, i Rosa Eva Campo i Maria Sellarès, del Departament d’Educació del Museu Tàpies.

SELECCIÓ DE LES OBRES GUANYADORES
El veredicte del jurat es farà públic dimarts 22 d’abril del 2025 mitjançant el web del Museu Tàpies: museutapies.org
El lliurament de premis es durà a terme dimarts 29 d’abril de 2025 al Museu Tàpies. Es convidarà a assistir-hi a tots els membres del jurat, així com a professionals referents del sector. També es convidarà als mitjans i a tots els agents implicats en el concurs.

Els exilis (in)visibles
2025-03-04 - 2025-05-20 | Museu Tàpies
Archivo General de la Nación de México

L’exili és una realitat molt difícil de visibilitzar, ja que és, abans que res, una experiència de desarrelament interior. Tanmateix, les artistes, entre elles les cineastes que es van exiliar, van intentar una vegada i una altra posar en escena la seva ferida.
La productora i directora de cinema Tània Balló i el cineasta, teòric i divulgador de cinema Luis E. Parés ens proposen un cicle de cinema, vinculat a la mostra Marta Palau. Els meus camins són terrestres, amb la voluntat de presentar tres aproximacions diferents a aquesta ferida i a la manera d’encarnar-la. Així doncs, per mitjà de projeccions, diàlegs i conferències generarem un espai de debat i reflexió sobre aquestes obres i sobre d’altres, més contemporànies, que han permès redescobrir avui aquestes creacions i les seves autores.

Tània Balló Colell és cineasta, escriptora, divulgadora i investigadora cultural. És l’artífex i directora del projecte Las Sinsombrero (2014-actualitat) i de Las Anónimas. Obras sin relato en las colecciones de arte moderno de los museos españoles (Beca Leonardo a Investigadors i Creadors Culturals, Fundación BBVA, 2023). Com a cineasta destaquen els seus films El Museo Invisible (2023) i la trilogia documental Las Sinsombrero (2015-2021). És autora de la trilogia Las Sinsombrero (2016, 2018, 2022), de Querido Diario: hoy ha empezado la guerra (2017) i de Les Combatents. La història oblidada de les milicianes antifeixistes (2021). Ha estat comissària de les exposicions Jorge Semprún. El largo viaje (2024-2025), Las Sinsombrero (2022) i No Pasarán. 16 días Madrid 1936, (2018).

Luis E. Parés és doctor en Comunicació per la Universitat Pompeu Fabra i director artístic de Cineteca Matadero Madrid. Ha treballat al Departament de Programació de la Filmoteca Española, al Consell de Redacció de Caimán CDC i al comitè de programació del Festival de Cinema de Sevilla, i va ser coordinador del programa de RTVE Historia de nuestro cine. Ha publicat els llibres Notes sur l’émigration-Espagne 1960. Apunts per a una pel·lícula invisible (2011) i Filmar el exilio desde Francia (2012). Ha realitzat els curtmetratges Los conspiradores (2021) i El espectro político (2023), així com el llargmetratge La primera mirada (2023).

Programació prevista
04.3.25 Filmar/reivindicar les memòries exiliades. Amb Tània Balló i Meritxell Colell
22.4.25 L’exili com a motiu visual. Amb una conferència de Luis E. Parés
20.5.25 Una nova humanitat. Amb Tània Balló, Luís E. Parés i Maria Camí-Vela

María Luisa Elío en un fotograma d’En el balcón vacío

Filmar/reivindicar les memòries exiliades
2025-03-04 18:00 - 20:00 | Museu Tàpies
La primera sessió del cicle de cinema “Els exilis (in)visibles” compta amb la presència de les cineastes Tània Balló i Meritxell Colell. Totes dues han abordat en algunes de les seves produccions audiovisuals el tema de desarrelament i l’exili femení.
Per a l’ocasió, es projectarà Las exiliadas. Las Sinsombrero 3 (Tània Balló, Serrana Torres, Manuel Jiménez Núñez, 2021, 53’) i, en acabar, tindrà lloc una conversa entre Balló i Colell en què s’abordaran els reptes, els avantatges i les dificultats, creatives i de producció, que suposen aquest tipus de projectes de memòria i reivindicació, alhora que se n’analitzarà l’impacte social i cultural.

Sinopsis Las exiliadas. Las Sinsombrero 3
El documental aborda la vida i obra de Luisa Carnés, Mada Carreño, Margarita Nelken, Silvia Mistral, Victorina Durán, María Dolores Arana i Carlota O’Neill, artistes i intel·lectuals espanyoles que es van veure obligades a fugir d’Espanya després de la Guerra Civil i que van iniciar un viatge cap a l’exili on van haver de començar de nou, tant en l’àmbit personal com en el professional.

Apunt biogràfic de Meritxell Colell
Llicenciada en Comunicació Audiovisual (UPF). Com a directora, el 2015 és seleccionada a l’Atelier de la Cinéfondation del Festival de Cannes amb la seva Opera Prima; ‘Con el viento’ s’estrena a la 68º Berlinale, rep el premi a Millor Película al Festival de Málaga. El 2020 estrena Transceoánicas, codirigida amb Lucía Vassallo. El 2022 rep el premi a Millor Direcció al Festival de Málaga amb el seu segon llargmetratge de ficció, Dúo. També estrena també La Ciutat a la vora en el marc de Simfonies de ciutat del CCCB i és seleccionada al programa Ikusmira Berriak (Festival de San Sebastián) amb la pel·lícula que està desenvolupant actualment: Lejos de los árboles. Com a muntadora, firma 14 llargmetratges. Forma part del projecte ‘Cinema en curs’ (A Bao A Qu) des de 2007 i és profesora associada a la UPF.

Fotograma Las Exiliadas. Las Sinsombrero 3

2a edició del concurs Teresa Barba d’escriptura crítica
2025-03-11
Antoni Tàpies. Cartes per a la Teresa, 1974. Litografia. © Comissió Tàpies / VEGAP. De la fotografia: © Lluís Bover, 2024.

El Museu Tàpies convoca la segona edició del concurs de textos de crítica d’art adreçat a estudiants des de cicle superior de primària fins a graus universitaris i cicles formatius de grau superior.
Els objectius són potenciar el pensament crític de l’alumnat a partir del diàleg amb l’obra d’Antoni Tàpies com a estímul per analitzar la societat actual i la realitat que ens envolta; fomentar l’expressió escrita dels estudiants i reconnectar el públic jove amb l’obra, el pensament i els interessos d’Antoni Tàpies, que sens dubte són un pont per pensar el nostre temps i reivindicar una visió del món menys antropocèntrica.
El concurs parteix d’una noció de crítica basada en la interpretació personal de l’obra d’art a partir del context de l’alumnat, tant el personal com el de l’actualitat global. Es tracta de fer dialogar l’obra escollida amb els elements que li són externs. La crítica d’art és, per tant, una actitud o un posicionament davant de la vida que interroga i qüestiona tot allò que passa al nostre voltant.
A l’hora de valorar els textos es tindran en compte la maduresa lingüística, expressiva i analítica del text; la llibertat a l’hora d’interpretar l’obra d’Antoni Tàpies i els vincles que s’estableixin entre l’obra i el context social, cultural i polític del moment.

BASES

PARTICIPANTS

Podrà optar a aquesta convocatòria l’alumnat que durant el curs acadèmic 2024-2025 estigui cursant cicle superior de primària, ESO, batxillerat, cicles formatius de grau mitjà, graus universitaris o cicles formatius de grau superior.
La participació podrà ser individual o col·lectiva, tenint en compte que el premi serà únic.

OBRA

Cada estudiant o grup d’estudiants podrà presentar un únic text escrit en català, castellà o anglès original i inèdit, i que no hagi estat premiat en cap altre concurs.
El text ha de tenir una extensió mínima de 200 paraules i un màxim de 1.000.
És imprescindible que el text tingui títol i que especifiqui a quina obra o conjunt d’obres d’Antoni Tàpies fa referència.

PREPARACIÓ
La convocatòria del concurs anirà acompanyada de trobades amb el professorat interessat a participar, per tal que pugui visitar el museu amb els alumnes. També es facilitarà l’apropament i el coneixement de l’obra d’Antoni Tàpies mitjançant diàlegs al museu, enviament d’informació, etc., per tal que en tot moment hi hagi un acompanyament que faciliti que el concurs sigui, per al centre educatiu, un eix vertebrador del currículum. També cal esmentar l’organització de càpsules formatives durant tot el curs per part del Museu adreçades a personal docent, les quals poden esdevenir una bona eina per articular el concurs a les aules i aprofundir tant en l’obra de l’artista com en la necessitat de vincular l’art tapià amb el present. A més, les persones de més de setze anys que vulguin visitar el museu o la biblioteca per preparar el concurs en poden sol·licitar l’accés gratuït enviant un correu a: concurs@museutapies.org.

INSCRIPCIÓ I DOCUMENTACIÓ
Els textos s’enviaran per correu electrònic a l’adreça: concurs@museutapies.org.
Com a assumpte s’indicarà: “Segon Concurs Teresa Barba d’Escriptura Crítica”.
El correu electrònic haurà d’incloure una breu presentació de l’alumne/a i haurà d’adjuntar la documentació següent:
-Fitxa en format PDF amb les dades de l’autor/a o grup d’autors/es: nom i cognoms, edat, curs acadèmic, nom del centre educatiu, i nom i contacte del docent de referència (en cas de ser menor d’edat).
-Text de crítica d’art presentat al concurs en format PDF.

DATA LÍMIT DE PRESENTACIÓ
11 de maig de 2025.

PREMIS
S’estableixen tres premis en vals de 300 € intercanviables per llibres per a cadascuna de les categories següents:

Premi de 300 € per al guanyador/a de cicle superior de primària i publicació del text.
Premi de 300 € per al guanyador/a d’ESO i publicació del text.
Premi de 300 € per al guanyador/a de batxillerat i cicles formatius de grau mitjà i publicació del text.
Premi de 300 € per al guanyador de graus universitaris i cicles formatius de grau superior i publicació del text.

La cloenda del concurs serà una presentació pública dels textos guanyadors i finalistes que tindrà lloc al Museu Tàpies amb la lectura i el comentari dels textos guanyadors per part dels membres del jurat. També es farà entrega dels premis i d’una publicació que recollirà els escrits seleccionats.

CRITERIS DE VALORACIÓ
El jurat que formarà part de la comissió de valoració tindrà en compte els aspectes següents:

Qualitat literària del text: fins a 25 punts.
Interès i originalitat de la crítica o reflexió proposada al text: fins a 25 punts.
Connexió de la reflexió plantejada al text amb l’obra d’Antoni Tàpies: fins a 20 punts.
Vinculació de l’obra d’Antoni Tàpies amb l’actualitat: fins a 30 punts.

JURAT
El jurat estarà format per membres de l’Associació Catalana de Crítica d’Art (ACCA), com a especialistes en crítica d’art, així com per periodistes de mitjans, tant oficials com independents.
Caterina Almirall, curadora i professora. Membre de l’ACCA.
Teresa Sesé, redactora de la secció d’art de La Vanguardia.
Laia Manonelles Moner, doctora en història de l’art per la Universitat de Barcelona, docent de l’assignatura Crítica de les Arts del grau d’Història de l’Art de la Universitat de Barcelona.
Albert Mercadé, president de l’ACCA, crític d’art, curador i historiador.
Maria Palau, redactora de la secció de cultura del diari El Punt Avui.
Antoni Ribas Tur, redactor d’arts visuals i cultura del diari Ara.

SELECCIÓ DE LES CRÍTIQUES GUANYADORES
El veredicte del jurat es farà públic el 10 de juny de 2025 al web del Museu Tàpies: museutapies.org.
El lliurament de premis es durà a terme el 10 de desembre de 2025 al Museu Tàpies. Es convidarà a assistir tots els membres del jurat a l’esdeveniment d’entrega, així com a professionals referents del sector. Es convidarà també als mitjans i a tots els agents implicats en el concurs. L’esdeveniment consistirà en la lectura pública dels textos guanyadors i el comentari per part del jurat.

Inauguració de l'exposició "Anna Malagrida. Opacitas. Velar la transparència" amb una conversa entre l'artista i Marta Gili
2025-03-13 18:00 - 19:00 | Museu Tàpies
L’exposició Anna Malagrida. Opacitas. Velar la transparència s’inaugura amb una conversa entre l’artista i Marta Gili, crítica d’art, comissària i docent especialitzada en fotografia i arts visuals contemporànies. Un diàleg sobre el procés creatiu de l’artista i les inquietuds que inspiren la seva obra, i a connectar Aparadors amb temes com la crisi ecològica, la degradació ambiental i els desafiaments socials a què s’enfronten les ciutats modernes. Així mateix, es discutirà el paper de l’art en la sensibilització sobre la sostenibilitat i com l’espai urbà pot ser un reflex de les nostres actituds i comportaments davant de l’entorn.
La moderació de la conversa anirà a càrrec de Patricia Sorroche, comissària de la mostra.

Marta Gili
És curadora d’exposicions i programes públics. Entre 1911 i 2006, va ser responsable del programa d’arts visuals de la Fundació ”la Caixa”. Des del 2006 i fins al 2018, va dirigir la Galeria Nacional del Jeu de Paume a París. Des del 2019 i fins al 2023, va ser la directora de l’Ecole Nationale Supèrieure de la Photographie a Arles. Actualment, continua la seva tasca com a curadora independent de projectes artístics.

[Anna Malagrida, Vitrines. Boulevard Sébastopol. Aparadors. Rue Chareton (2009) © Anna Malagrida / VEGAP, 2025]

L'art com a diàleg corporal. Càpsula formativa al voltant de l'exposició de Marta Palau amb Maria Macaya
2025-03-20 18:00 - 20:00 | Museu Tàpies
La nostra interacció amb les obres d’artistes com Marta Palau o Antoni Tàpies no és només visual o intel·lectual. Les seves obres tenen cos, matèria, textura, pes i tridimensionalitat, ens exigeixen respondre més enllà de la mirada, involucrant tot el nostre cos.
L’art no és un objecte estàtic davant nostre, sinó una experiència que ens demana un diàleg transaccional: entra al nostre espai, a la nostra pell, a la nostra història, i alhora ens demana que hi entrem, que l’habitem. Com en qualsevol interacció humana, hi ha resposta mútua: l’obra ens afecta i nosaltres l’afectem amb la nostra presència.
En aquest taller teoricopràctic explorarem com es construeix aquesta interacció: el que ja portem dins i com influeix en la nostra percepció, sentit d’identitat i narrativa personal. La nostra postura i presència modelen l’experiència, i la vivència roman amb nosaltres més enllà de l’instant de la trobada.
Una proposta del programa de formació estable per a docents al voltant de tres eixos temàtics: escriptura crítica, cos i malaltia, i ecologia. Durant el curs es programaran diverses càpsules formatives al voltant d’aquestes temàtiques. En paral·lel, es formarà un grup de treball amb docents de diversos nivells educatius per portar a terme una investigació educativa sobre aquests eixos amb relació a l’obra d’Antoni Tàpies, Serge Attukwei Clottey i Marta Palau.
Els interessats en participar poden enviar un correu a: inscripcions@museutapies.org

[Imatge de l’obra de Marta Palau titulada Nómadas (1998), de l’exposició Marta Palau. Els meus camins són terrestres, del Museu Tàpies de Barcelona. © Colección Gassol Palau. Fotografia: Pep Herrero.]

Seguint el sol. Segona edició | 2025
2025-03-22 | Museu Tàpies
Experiments sonors, formats performatius i noves situacions

Prenent com a punt de partida la mitologia contemporània que es desprèn de l’obra Mitjó (2010) d’Antoni Tàpies—la qual entenem com un gest de desobediència, ironia i celebració d’allò menyspreat i marginalitzat—, la segona edició del cicle Seguint el sol pretén generar nous diàlegs performatius amb altres cossos i identitats per tal de generar friccions amb la normativitat de la societat:
L’alliberació conquerida pels artistes durant els darrers cent anys no ha de fer-nos pensar que forçosament els nega la possibilitat d’assumir altres propostes, creences, filosofies o cultures, si les consideren més apropiades a la mentalitat moderna. En particular perquè és precisament gràcies a aquesta alliberació i aquesta independència que realment podem aprendre a respectar —no m’agrada la paraula tolerar, com ja explicaré més endavant— i a valorar com es mereixen totes aquelles manifestacions humanes abans mencionades, tant si provenen de la nostra tradició com d’altres civilitzacions. Serà des d’aquesta llibertat com obrirem més fàcilment i sense prejudicis un immens fòrum on puguin sentir-se les veus de totes les cultures i hi tinguin cabuda totes les propostes. I, molt especialment, deixarem de creure que el nostre minúscul reducte que anomenem «civilització d’Occident» hagi estat quelcom excepcional.
Fragment extret del text d’Antoni Tàpies «La imaginació del món»

L’avantguardisme sempre apostava per gestos que desvelaven certa introspecció quant a les reverberacions i possibilitats que tenen les nostres accions, paraules i pertinences quotidianes. El Mitjó, concebut el 1991 i creat i instal·lat el 2010 a la terrassa del Museu Tàpies, és verament un resum d’aquestes actituds d’«alliberació» —per citar Tàpies— que s’esdevenen mitjançant la incomoditat col·lectivitzada i la desobediència. Què succeeix quan portem a terme gestos inesperats i inusuals, quan incidim en contextos on no «hauríem» d’incidir?
Entenent el Mitjó com a efígie i com a símbol de la marginalització, aquest cicle es concep com un ritual pagà que convida nou artistes a venerar aquest objecte i a activar-lo amb nous relats que pertanyen a les realitats de lis creadoris. Com incideix el cos queer en la societat en els aspectes visual i posicional? Per què certs cossos es consideren disruptius, provocadors, polèmics, inferiors? Com podem aprendre a gaudir més d’allò extravagant i obviat?
Seguint el sol és un solstici prolongat, un cicle menstrual celebrador i una ofrena al Museu Tàpies com a lloc de trobada, fricció i acció. El cicle vol reunir diverses veus que creïn parlant des de la marginalització, la lluita i la resistència, però també des de la celebració i el joc. Les seves activacions performatives i sonores deixen clar que l’avantguardisme segueix més viu que mai, i les realitats queer, descolonials, dissidents i antiautoritàries de les quals provenen ressonen en la filosofia de Tàpies, quant a la fugida de l’Occident i a la creativitat desplegada amb el gest del Mitjó, el qual continua sacsejant i fent trontollar la normativitat.
La programació i la curadoria de la segona edició del cicle Seguint el sol han anat a càrrec de Gabriel Virgilio Luciani. La gràfica del programa i el calendari de navegació solar són una proposta dels dissenyadors Ignasi Ayats i Ana Habash; pel que fa a les il·lustracions, són obra d’Eduard Sales.

Gabriel Virgilio Luciani és comissari i professor d’Història de l’Art establert a Barcelona. La seva recerca se situa en la intersecció entre la teoria queer, la màgia, el descolonialisme, la poesia i l’afectivitat objectual. Entre 2017 i 2019, en paral·lel als seus estudis de Belles Arts a l’Escola Massana, va exercir com a comissari de l’espai autogestionat CERA 13, un laboratori altament experimental i radical situat al barri del Raval. L’any 2020 va finalitzar el màster en Comissariat d’Arts Digitals a la Universitat Ramon Llull – ESDi, a Barcelona, durant el qual va col·laborar amb la galeria Dilalica. Entre 2021 i 2024, va ser cap de redacció d’exibart.es, una revista de cultura que informa sobre exposicions i festivals d’art contemporani, amb entrevistes a artistes, comissaris i directors d’institucions.
Al llarg dels darrers nou anys, les seves exposicions comissariades han estat presentades a Art Nou i al festival de videoart Loop, i ha comissariat, en solitari o en col·laboració, projectes a THEFLOOR, CERA 13, TKM Room, Escola Massana, àngels barcelona – espai 2, Tangent Projects, L&B gallery, Galeria H2O, Reial Cercle Artístic (com a comissari convidat per a l’edició comissariada 1+1+1 de Loop) i Mèdol – Centre d’Arts Contemporànies de Tarragona, entre d’altres.

Sessions programades
Dissabte 22 de març, a les 13 h: Amaru «Personaje Personaje» Peña
Dissabte 12 d’abril, a les 13 h: Agnes Essonti Luque
Dissabte 17 de maig, a les 13 h: feyfeyfey
Dissabte 14 de juny, a les 19 h: Adrasha
Dissabte 20 de setembre, a les 18 h: laSADCUM Guillem Jiménez
Dissabte 20 de setembre, a les 19 h: Sejal Parekh
Dissabte 18 d’octubre, a les 13 h: Venus Jasper
Dissabte 15 de novembre, a les 13 h: Bella Báguena
Dissabte 13 de desembre, a les 13 h: Silvia Albert Sopale

Enllaç a la primera edició del cicle

Seguint el sol. Amaru «Personaje Personaje» Peña
2025-03-22 13:00 - 14:30 | Museu Tàpies
Jo juro

Donem la benvinguda a la primavera i arrenca una nova edició del cicle Seguint el sol, comissariat per Gabriel Virgilio Luciani. En aquesta ocasió, Gabriel proposa un programa que qüestiona la normativitat de la societat i que convida les veus queer, descolonials, dissidents i antiautoritàries a la terrassa del Museu Tàpies, on el Mitjó tapià que la presideix esdevé una icona de la marginalització.
Obre aquesta edició Amaru «Personaje Personaje» Peña, i ho fa amb moltes preguntes: quines són les condicions que s’imposen quan algú no accedeix a «pertànyer»? Perdre la casa? Haver de viure en els marges? Renunciar a allò que és propi per accedir a una cultura diferent? Els cossos trans, els cossos migrants i tants d’altres es veuen amenaçats pel fet de no encaixar en els estàndards als quals ni tan sols el Mitjó d’Antoni Tàpies respon.
La proposta ens convidarà a dibuixar i desdibuixar fronteres traçant l’experiència davant de les institucions migratòries espanyoles i europees. Es tractarà d’una negociació des de la contradicció en un context que es resisteix a ressonar amb una pluralitat de cossos que s’enuncien dissidents, que desobeeixen —intencionadament o no— i que, a la seva manera, responen a les expectatives d’una societat normativa.

Amaru «Personaje Personaje» Peña (ella) és una culebra travesti nascuda a Quito (Equador) el 1991 i migrant nacionalitzada espanyola després de residir al Regne d’Espanya durant uns anys. Es va formar com a psicoterapeuta i va cursar estudis de postgrau en Mediació i Investigació Artística. Des de 2015 combina la pràctica com a psicoterapeuta, enfocada en persones trans i sexodiverses, persones migrades, racialitzades i pertanyents a la població infantil, amb la pràctica artística com a performer, en la qual també tracta l’experiència pròpia com a membre d’algunes d’aquestes col·lectivitats.

Fotografia: Florian Hetz

El fons de les coses
2025-03-25 18:00 - 18:40
Disposades a la taula, les coses s’enarboren i la taula s’enarbora amb les coses. Un performer (Marc Caellas) llegeix una selecció de textos poètics acompanyat pel moviment d’una ballarina (Corinne Spitalier). Cada cosa és un missatge, un pols que es mostra, una escotilla en el buit.
Amb la paraula i el moviment activem aquests objectes de poder. Dibuixos, cromos, cartes, màscares, coses que s’inflamen fins a la vora dels seus límits i cap endins, cap al seu cor de cosa il·lusionada. Ens festegen.
Aquesta és la primera activació del cicle Una escotilla en el buit que proposa en Marc Caellas, en el marc de l’exposició Antoni Tàpies. La imaginació del món.

Un gir horitzontal
2025-03-27 19:00 - 19:30 | Museu Tàpies
«Col·locar estratègicament el palmell de la mà, inclinar uns 30° la cadira i fer-la girar a velocitat constant. Voltes motrius i físicament idèntiques en temps i velocitat, un mantra motor que des de petit em feia entrar en un estat de calma instantània a manera d’exercici domèstic secret. Recuperar aquesta idea del gir de la cadira com a gest que s’expandeix i visibilitzar el loop, la repetició i la concentració com a element estructural de qualsevol melodia.»
Fito Conesa obre la segona edició del cicle Les cadires de Tàpies retornant a la infantesa, i proposa un exercici musical que parteix de la veu, del gir, de les estructures repetitives, que són, en definitiva, el llit sonor de l’imprevist. La repetició com a paisatge de fons en què sorgeixen de manera orgànica els elements temporals que l’habiten. Veu, gir, cant i moviment. Un gest a la pràctica musical que, des de la música concreta o la performativitat sonora, també celebra l’espai, les arquitectures que l’habiten i les sonoritats que aquests espais proposen.
Aquesta acció compta amb les col·laboracions vocals de: Claudia Scheider, Erika Michie i Enrikson.

Fito Conesa és llicenciat en Belles Arts per la Universitat de Barcelona. La seva obra es troba en col·leccions de museus com el MACBA i en institucions com la Col·lecció Banc Sabadell o la Universitat de Granada. El treball de Conesa ha estat exposat a diferents museus, centres d’art i festivals, com La Casa Encendida de Madrid, Matadero Madrid, CaixaForum i MACBA, entre d’altres.
L’any 2022 va rebre el Premi Alfonso X (Regió de Múrcia) en la categoria d’art dels nous mitjans i el Premi de Videocreació impulsat pels Equipaments d’Arts Visuals de Catalunya, el Santa Mònica, el Departament de Cultura de la Generalitat de Catalunya i el Festival Loop.

Les cadires de Tàpies. Segona edició | 2025
2025-03-27 19:00 - 20:00
La segona edició del cicle d’acció Les cadires de Tàpies, subtitulat Memòries tatuades, abraça dues línies d’estudi: la memòria i el cos, des de la noció de rastre que deixa el bagatge, i l’herència a la pell, talment com si fos una cicatriu. Aquests dos elements, clarament tapians, actuen com a relat i permeten connectar universos passats amb mons presents, i generar així un arxiu viu d’experiències, records i identitats.
En aquest marc, el cos és entès més enllà del suport físic i se li dona una entitat simbòlica que, de la mateixa manera que la pell, reflecteix històries i vivències. Així doncs, cadascuna de les accions permet explorar com el cos recorda, guarda i transforma les experiències individuals i col·lectives en la memòria física i emocional, i com aquestes memòries emergeixen i es comuniquen a través de la performance i el moviment. En incloure el gest, el cicle emfatitza la presència fugissera del cos en el temps i l’espai, i celebra com el record es manté i s’actualitza a través seu, en continua reinterpretació del present.
El conjunt de les nou sessions està conformat per una polifonia de llenguatges expressius en la qual la veu i el moviment prenen una nova dimensió des de la volguda necessitat de qüestionar la corporeïtat. Cossos carregats d’històries, d’absències, de llast, cossos empresonats en allò que han de ser, en allò que volen ser, en allò que foren, cossos que no són cossos, cossos que són només cossos, cossos que criden els cossos. La biografia del cos.

La programació i el comissariat de la segona edició del cicle d’acció Les cadires de Tàpies, subtitulat Memòries tatuades, ha estat a càrrec de Judith Barnés, responsable de programes públics del Museu Tàpies.

Programació prevista:
27/3/25: Fito Conesa
24/4/25: Laia Estruch
29/5/25: Matria Libre – Arte sin Fronteras
26/6/25: Esther Ferrer
17/7/25: Benvenuto Chavajay
25/9/25: Joan Morey
30/10/25: Leonor Castro
27/11/25: Mireia Calafell
18/12/25: Mónica Valenciano

Edició anterior 2024

Detall de Sala de Reflexió, d’Antoni Tàpies, Universitat Pompeu Fabra, Barcelona. © Museu Tàpies. Foto: Eva Carasol, 2023

Antoni Tàpies i l’esfera pública
2025-04-05 11:00 - 13:00 | Museu Tàpies
Itinerari comentat que dona a conèixer algunes de les obres d’Antoni Tàpies situades en diferents institucions i espais públics de la ciutat de Barcelona, i que posa de manifest el vessant més social i compromès de l’artista. El recorregut inclou el comentari de les obres Núvol i cadira (1990), Mitjó (maqueta, 1991; escultura, 2010), Homenatge a Picasso (1983) i Sala de reflexió (1996).

Crèdits de la imatge: Antoni Tàpies, Núvol i cadira, 1990. (c) Museu Tàpies, 2024. De la fotografia: © Raimon Ramis, 2024.

L’art com a facilitador dels mons que vindran
2025-04-08 18:00 - 19:00 | Museu Tàpies
Com pot l’art ajudar-nos a reflexionar, criticar i dialogar amb les estructures econòmiques i socials establertes? Partint de la idea que el món capitalista en què vivim s’ha construït sobre la violència colonial i el desplaçament, ens adonem que, per a moltes poblacions, el món ja s’ha acabat. Al mateix temps, la resistència ha mantingut viva la imaginació d’allò que podria haver estat i encara pot ser. A través de l’art, podem contemplar possibilitats que escapen dels límits del pensament social i científic, ja que l’artista no està restringida pel mètode, sinó només per la imaginació, els límits de la qual són porosos i expansibles.
Des d’aquesta perspectiva, l’art no només denuncia la cultura consumista, la superficialitat d’una economia basada en els objectes o la deshumanització del sistema, sinó que també ens permet traçar altres futurs, cartografiar esquerdes en l’estructura dominant i fabular noves formes d’existència. Si el projecte colonial-capitalista no ha acabat la seva tasca, significa que tampoc ha guanyat del tot; per això, encara és possible la seva derrota i, amb ella, la construcció d’altres mons possibles.
En el marc de l’exposició Anna Malagrida. Opacitas. Velar la transparència convidem la investigadora Morena Hanbury Lemos a connectar la mostra amb el sistema econòmic global i amb les polítiques públiques que promouen la sobirania econòmica, per tal de construir noves maneres d’habitar la ciutat i el món en el qual ens ha tocat viure.

Morena Hanbury Lemos és doctoranda en Economia Ecològica a l’Institut de Ciència i Tecnologia Ambientals (ICTA-UAB). Té un màster en Ecologia Política, Decreixement i Justícia Ambiental per la UAB, un màster en Pensament Descolonial i Humanitats, i és llicenciada en Gestió Ambiental per la Universitat de São Paulo (USP), Brasil. La seva recerca se centra en com es perpetuen els patrons colonials en l’economia global, amb especial atenció a l’anàlisi de l’intercanvi desigual entre països històricament colonitzadors i colonitzats. Estudia polítiques públiques que puguin fomentar la sobirania econòmica, la descolonització i la reorganització dels recursos i del treball per satisfer de manera sostenible les necessitats de les poblacions del Sud Global.

Inauguració de l'exposició Noor Abed. A Night We Held Between
2025-04-09 18:00 - 19:00 | Museu Tàpies
Amb motiu de la inauguració de la projecció de l’obra audiovisual A Night We Held Between (2024) al Museu Tàpies, Noor Abed i les comissàries del projecte, LaOtra (María Amador i Patricia Sorroche), dialoguen sobre l’univers personal i creatiu de l’artista a partir del llibre Stars at Midday, que es presenta per primer cop a Barcelona i que estarà disponible a la llibreria del Museu Tàpies.
Stars at Midday –نجوم الضُهر és un diari personal en què l’artista recopila notes poètiques i audiovisuals de la fase de producció del film A Night We Held Between, rodat a Palestina l’any 2023 amb la seva família i amics. El film se centra en «Cançó pels lluitadors», una cançó trobada a l’arxiu sonor del Popular Art Center de Palestina. A través de les capes de la cançó, en un laberint de sons i llocs, la pel·lícula evoca la història com un temps present permanent, un acte col·lectiu i imaginatiu.
Com la pel·lícula, però d’una manera més profunda i íntima, el llibre entreteixeix fragments narratius, cançons i observacions «diarístiques» i crea una fusió de seqüències de moviment naturals i preparades, d’elements documentals i de ficció.
A través d’una coreografia de cossos, llocs, històries i temporalitats, l’obra d’Abed incita a la contemplació sobre les manifestacions de l’acció social i la resistència en la vida quotidiana.

Noor Abed (Jerusalem, 1988) és una artista i realitzadora audiovisual interdisciplinària que treballa en la intersecció entre la performance, els mitjans tècnics i el cinema. A través d’un procés de creació visual d’imatges, les seves obres creen situacions on les possibilitats socials són assajades i performades.
Abed va assistir al Whitney Independent Study Program de Nova York (2015-2016) i al Home Workspace Program (HWP) d’Ashkal Alwan, a Beirut (2016-2017). Va obtenir la seva llicenciatura a l’Acadèmia Internacional de les Arts de Palestina i un MFA pel California Institute of the Arts (Los Angeles).
L’obra d’Abed s’ha projectat i exposat a Anthology Film Archives (Nova York), Gabes Cinema Fen Film Festival (Tunísia), Ji.hlava International Documentary Film Festival (Jihlava), Leonard & Bina Gallery (Montreal), Ikon Gallery (Birmingham), Ujazdowski Centre for Contemporary Art (Varsòvia), The Mosaic Rooms (Londres) i MAXXI Museo nazionale delle arti del XXI secolo (Roma), entre d’altres. El 2021 i 2022 va ser assistent de comissariat per a l’equip artístic de la documenta 15 de Kassel (Alemanya). Abed ha estat resident a la Rijksakademie d’Amsterdam (2022-2024).

Han Nefkens Foundation – Museu Tàpies Video Art Production Grant 2022, en col·laboració amb NTU CCA, Singapore; WIELS, Brussels; Museum of Contemporary Art and Design (MCAD), Manila; i Jameel Arts Centre, Dubai.

Càpsula Terra, a càrrec d’Anita García
2025-04-10 18:00 - 20:00
El programa de formació estable per a docents del curs 2024-2025 gira al voltant de tres eixos temàtics: escriptura crítica, cos i malaltia, i ecologia. Al llarg del curs s’han anat programant diverses càpsules formatives al voltant d’aquestes temàtiques. En paral·lel, el grup de treball del programa, format per docents de diversos nivells educatius, es reuneix per aprofundir sobre aquests eixos amb relació a l’obra d’Antoni Tàpies, Serge Attukwei Clottey i Marta Palau.
La càpsula amb Anita García vol oferir recursos pràctics i experiencials a docents de tots els nivells. Experimentarem amb tints vegetals, pintarem les ombres del paisatge i, simultàniament, ens acostarem a la memòria vegetal. La pràctica convida a explorar tècniques sensorials i apropar les participants envers la relació amb el cos i amb l’espai.

Anita García és llicenciada en disseny, amb un recorregut professional dins de l’ecodisseny, l’art, la mediació i el disseny social. Té experiència en gestió cultural, docència, consultoria en educació i sostenibilitat, projectes de recerca i mediació artística, participació i cocreació ciutadana.
Com a artista investiga i centra la seva obra en el diàleg entre l’art, la ciència i el disseny. S’inspira en la naturalesa i explora per entendre’s com un ésser emocional-sensorial en convivència amb la resta d’éssers vius. Amb el seu treball reflexiona per crear bases crítiques/creatives/conceptuals per col·laborar en accions que fomentin l’equilibri social, mediambiental i econòmic.
Com a dissenyadora social i mediadora artística-comunitària dissenya tallers, accions, kits, dispositius i maletes educatives. Conceptualitza, facilita i coordina projectes dirigits a entitats educatives, culturals, empreses, administració pública i col·lectius. A més, aborda temes diversos com la perspectiva de gènere, els drets humans, el medi ambient, l’arquitectura, el paisatge, l’espai públic i la convivència.

Seguint el sol. Agnes Essonti Luque
2025-04-12 13:00 - 14:30 | Museu Tàpies
Ungüent
Aigua, ginebra, oli de palma, mel, llet de coco, catfish, crispetes… Una ofrena per curar cada ferida. Accions que guareixen. Que treuen capes de pell morta. De membres atrofiats. De fantasmes enverinats.
En la segona sessió del cicle Seguint el sol, a cura de Gabriel Virgilio Luciani, Agnes Essonti Luque entrarà en un diàleg ritualístic basat en l’Ibori; un ritual ioruba que té la intenció de satisfer el teu Ori (una consciència del més enllà) mitjançant ofrenes, sobretot gastronòmiques. Davant del Mitjó de Tàpies, l’artista camerunesa-espanyola col·laborarà amb una sèrie d’untables utilitzant el seu propi cos com a mitjà. En aquestes accions, l’artista cerca compartir amb el públic maneres de neutralitzar frustracions del passat, i ofereix una possible sortida mitjançant una sèrie de gestos senzills que esdevenen sagrats gràcies a la repetició. Ens convida a reconèixer que els rituals són per a tothom, i a conscienciar-nos del fet que poden ajudar a connectar amb savieses ancestrals, pous de poders ocults, reserves de vitalitat i arsenals de protecció.

Agnes Essonti Luque és una artista i comissària camerunesa-espanyola la pràctica de la qual s’inspira en pensadores feministes negres i postcolonials, així com en temes de connexió ancestral, els seus propis records d’infantesa i la nostàlgia. La seva obra abasta nombrosos mitjans, incloent-hi la fotografia, els tèxtils, les instal·lacions i les performances. En els últims anys ha explorat la construcció d’identitats afrodiaspòriques i aquesta cerca incansable de la llar, enfocant-se en processos d’hibridació i pidginització. Entén la seva pròpia feina com una possibilitat d’oferir noves lectures d’esdeveniments històrics i reimaginar futurs millors.

La seva obra s’ha mostrat en diverses exposicions nacionals i internacionals, entre les quals, Manifesta 15 (2024), Foodscapes, el Pavelló Espanyol de la XVIII Biennal d’Arquitectura de Venècia (2023) i 1384 Days Wide a Rencontres de Bamako (2015). Les seves performances han estat presentades al Museo Nacional Thyssen-Bornemisza i al Museo Nacional Centro de Arte Reina Sofía (MNCARS). La seva obra A Journey forma part de la col·lecció del MNCARS.

Crèdit fotogràfic: Viatge, sol, eternitat. © Quique Curbelo, 2025

L’exili com a motiu visual
2025-04-22 18:00 - 20:00 | Museu Tàpies
La segona sessió del cicle de cinema Els exilis (in)visibles té com a focus la projecció del film En el balcón vacío (Jomi García Ascot, 1961, 70’). Aquesta pel·lícula és una adaptació d’una novel·la de María Luisa Elío, qui també firma el guió i encarna el paper protagonista.
Jomi García Ascot i María Luisa Elío van exiliar-se a Mèxic sent molt petits. Van créixer amb l’enyorança cap a un país que no havien conegut i, en certa manera, van assumir la nostàlgia dels seus pares. L’únic que havien heretat de la seva infància espanyola era un conjunt d’imatges inconnexes, on es barrejaven la ingenuïtat de la infantesa i la crueltat del món adult.
En el balcón vacío és la pel·lícula que millor plasma en imatges la ferida de la identitat: un home amb el rostre difús, una finestra amb vistes a una teulada, una escala on una dona es creua amb la nena que va ser, etc.
En acabar la projecció, Luís E. Parés donarà una conferència que contribuirà a acostar-se a aquest univers del jo.

Sinopsis de En el balcón vacío
Després de la mort de la seva mare, Gabriela, recorda els esdeveniments que la van marcar durant la Guerra Civil espanyola, quan era una nena. Després d’anys d’exili a Mèxic, decideix tornar a Pamplona, la seva terra natal, per capturar els records que ha perdut.
La pel·lícula va tenir un pressupost mínim i va ser filmada els caps de setmana per un grup d’amics, tots ells fills d’exiliats. Aquest fet la converteix en l’autobiografia més punxant que va produir l’exili cinematogràfic.

Imatge del rodatge de “El balcón vacío” (Arxiu familiar)

Sant Jordi 2025 al Museu Tàpies amb descomptes i entrades gratuïtes
2025-04-23 10:00 - 19:00
En una diada tan especial, amb la voluntat d’acostar la literatura a tothom i d’oferir una selecció acurada de títols que connecten amb el pensament, la creativitat i la reflexió, el Museu Tàpies ofereix, durant tota la jornada del dimarts 23 d’Abril, un descompte especial del 10% en la compra de qualsevol llibre. A més, es premiarà la fidelitat dels clients amb una entrada doble gratuïta per a les compres de llibres, vàlida per visitar les exposicions del Museu Tàpies de Barcelona al llarg de l’any 2025.
Aquesta jornada tan significativa per a la cultura catalana tindrà com a protagonista una parada de llibres situada a l’exterior del Museu Tàpies, just davant de l’entrada principal, al carrer d’Aragó, 255. Esperem poder compartir aquesta jornada amb tots vosaltres i convidar-vos a gaudir d’un Sant Jordi envoltat d’art i literatura.

Una selecció literària per gaudir de la lectura
A més dels títols publicats pel Museu Tàpies, la nostra parada comptarà amb una selecció de novetats editorials de tots els gèneres que inclou la narrativa contemporània, assaig i d’obres dedicades a Antoni Tàpies. El protagonisme recaurà especialment en obres en català, tot i que també hi haurà títols en castellà i anglès per oferir una experiència literària diversa.
Dins l’apartat de narrativa es podran trobar obres com Blackwater V de Michael McDowell, Els claustres de Víctor García Tur o La guerrera de Maxine Hong Kingston, que exploren universos singulars i relats captivadors. En l’àmbit de l’assaig i el pensament, destaquen títols com Biografia del silenci de Pablo d’Ors, La passió dels estranys de Marina Garcés i El bàrman del Ritz de Philippe Collin, que conviden a la reflexió i al debat sobre qüestions essencials de la societat actual.
El Museu Tàpies ofereix una selecció de llibres centrats en la figura i l’obra d’Antoni Tàpies, ideals per aprofundir en la seva trajectòria artística i en la seva influència en l’art contemporani. Aquest apartat ofereix una oportunitat única per conèixer millor la seva obra a través de publicacions especialitzades.

Descompte del 10% i entrada doble gratuïta per cada compra
El Museu Tàpies aplicarà un descompte del 10% a totes les compres de llibres realitzades el 23 d’abril, tant a la parada com a la llibreria online. En aquest darrer cas, el descompte es podrà obtenir introduint el codi promocional SantJordi2025 en el moment de la compra.
A més, totes les persones que adquireixin un llibre a la paradeta durant la jornada de Sant Jordi rebran com a obsequi una entrada doble gratuïta per visitar les exposicions del Museu Tàpies. L’entrada es podrà fer servir en qualsevol moment durant l’any 2025.
Us esperem per celebrar Sant Jordi junts!

*La promoció d’entrades dobles gratuïtes no és aplicable online.

Informació pràctica
· Data: Dimecres, 23 d’Abril de 2025
· Horari: de les 10.00 h a les 19.00 h.
· Lloc: Carrer d’Aragó 255, 08007, Barcelona
· Descompte: 10% en totes les compres de llibres a la parada, a la llibreria i a la botiga en línia amb el codi promocional SantJordi2025
· Obsequi: Una entrada doble gratuïta per a les compres presencials de llibres.

Crua
2025-04-24 19:00 - 19:30 | Museu Tàpies
Crua és una improvisació de veu basada en el tall, en l’esquinç, per deixar al descobert l’espai que hi ha entre el cos de carn i ossos i el cos aeri i espiritual de la veu. Es tracta d’una investigació sonora i de moviment basada en el gest del nostre alè a l’espai, partint de la idea que la veu no ens pertany, que és un cos que viatja i viu fora dels nostres cossos durant un temps determinat, i que costa recordar.

Laia Estruch (Barcelona, 1981) és la segona convidada a participar en el cicle Les cadires de Tàpies. Memòries tatuades. Llicenciada en Belles Arts per la Universitat de Barcelona (2010), va cursar l’últim any de la llicenciatura a la The Cooper Union for the Advancement of Science and Art (Nova York). La seva pràctica artística s’inscriu en el marc de la performance i l’escultura, des d’on investiga el llenguatge del cos i la veu. Ha presentat projectes, entre altres llocs, al CCEMx. Centro Cultural de España en México (2020), el MACBA. Museu d’Art Contemporani de Barcelona (2022), PUBLICS (Hèlsinki, 2022), Hauser & Wirth Menorca (2023), la Bienal de Arte Paiz (Guatemala, 2023), el MNAC. Museu Nacional d’Art de Catalunya (2023), El Patio by Zona Maco (Baixa Califòrnia, Mèxic, 2024), la Triennal de Kortrijk (Bèlgica, 2024) i el Museo Nacional Centro de Arte Reina Sofía (Madrid, 2025).

Una sessió de la segona edició del cicle Les cadires de Tàpies

Presentació del llibre "Working Performances", de Ramon Guimarães
2025-04-25 18:00 - 20:00
El Museu Tàpies i l’ARBAR presenten la publicació Working Performances de Ramon Guimarães, un projecte editorial que abraça el seu treball performatiu al llarg de més de tres dècades (1989-2020).
L’acte de presentació vol ser una posada en comú entre Ramon Guimarães, que parlarà sobre la necessitat de recopilar l’obra performàtica en un llibre; l’editora Marta Pol Rigau, que ho farà sobre el procés de publicació; Oliver Collet i Jérôme Lefaure, de Homesession, que analitzaran el lloc que ocupa la seva obra performativa en el context dels anys noranta i en l’actualitat, i Gabriel Virgilio Luciani, que parlarà de la dimensió queer present en la seva trajectòria artística i vital.
Seguidament, després de la presentació es portaran a terme les reactivacions de dues accions recollides en el llibre Working Performances: Lick The Glass (2017), a càrrec d’Ivan Segura Riol, i Unveiling the Bride (2018), a càrrec de Camila Escamilla Maisner. També es realitzarà la performance relacionada amb l’obra d’Antoni Tàpies Fer bugada (2025), a càrrec de Ramon Guimarães.

Working Performances es compon de tres apartats: una introducció amb els textos dels sis curadors —Àlex Brahim, Joan Casellas, Franco de Toledo, Olivier Collet/Jérôme Lefaure i Marta Pol Rigau— que han programat accions de Ramon Guimarães; una recopilació completa de les 101 performances realitzades, amb les descripcions necessàries per a la seva reactivació, juntament amb documentació fotogràfica mitjançant un codi QR que permet accedir al vídeo de cada performance; i els 101 cal·ligrames que es presenten a la darrera secció i que complementen conceptualment cada performance.

Ramon Guimarães entrellaça vida i obra en una narrativa artística que, més enllà de les convencions, desafia les normes i explora les complexitats de la identitat en el context social a través del llenguatge de l’art d’acció. Amb un enfocament multidisciplinari, les seves accions, de vegades combatives i d’altres poètiques, actuen com a eines per desencadenar diàlegs provocatius i desafiar les percepcions convencionals. Al centre de la seva pràctica artística hi ha la construcció d’identitats fluides i dissidents allunyades de concepcions binàries.
Ha presentat els seus treballs performàtics al Museu d’Art Contemporani de Barcelona, el Santa Mònica i el Homesession de Barcelona, la LABoral de Gijón, Matadero Madrid, ARBAR i La Muga Caula de Girona, i Aire Centro de Arte de Santiago de Compostel·la, entre d’altres. La seva obra forma part de les col·leccions de la Fundació Vila Casas, del col·leccionista Franco de Toledo, de Homesession, d’ARBAR, de l’Ajuntament d’Esplugues de Llobregat, de la Fundació Joan Brossa i del Museu d’Art Contemporani de Barcelona.

Lliurament de premis del concurs de dibuix "Imaginem mons amb les IDP"
2025-04-29 18:00 - 20:00
Acte de celebració i lliurament de premis del concurs de dibuix Imaginem mons amb les IDP. Un concurs organitzat gràcies a la col·laboració de la BCN PID Foundation i el Museu Tàpies, amb el suport de l’AEDIP (Asociación Española de Déficits Inmunitarios Primarios) i l’IPOPI (International Patient Organisation for Primary Immunodeficiencies).
L’objectiu ha estat oferir un espai de creació artística per a persones amb immunodeficiència primària (IDP) i les seves famílies, amb l’objectiu d’afavorir el seu benestar emocional. A més, el concurs ha promogut un diàleg entre les vivències de les persones participants relacionades amb l’IDP i les obres i documents de l’exposició Antoni Tàpies. La imaginació del món. Així doncs, a través del dibuix, les persones participants han compartit la seva experiència i, alhora, han connectat amb els temes que tracta la mostra.
Durant l’acte de lliurament es farà públic el veredicte del jurat format per Pablo Allepuz, conservador del Museu Tàpies, i Rosa Eva Campo i Maria Sellarès, del Departament d’Educació del Museu Tàpies.
L’acte públic i gratuït, està obert a totes les persones interessades, sense necessitat de reserva prèvia. Es convidarà a assistir-hi a tots els membres del jurat, i els membres del patronat de la BCN PID Foundation, així com a professionals referents del sector, mitjans i tots els agents implicats en el concurs.

Tarot sonat. Barcelona Poesia 2025
2025-05-08 17:30 - 20:00
Entrades exhaurides

L’aventura Tarot sonat és una lectura de cartes i piano d’Oriol Sauleda i Lulu Martorell en rigorós directe, un consultori líric i sonor instantani inspirat en l’irrepetibilitat de les tirades, en l’ara de les cartes i l’aquí de les persones que consulten.
La sessió, en veu alta, sona més que no prediu i dona símbols com a claus per obrir les portes del jardí de la reina. El cant i la melodia de la Lulu ens situen en un paratge per on l’Oriol ens passeja amb l’impuls dels arcans majors del tarot. És fruit del poder irracional del tarot, del seu atractiu seductor i de la lírica instantània que revela, perquè en el tarot, com en la lírica i l’ordre caòtic de l’univers, tot està connectat i tot vibra. D’aquí la invocació inicial, el «Cant Espiritual» de sant Joan de la Creu, que obre la mecànica ritual i sincera del Tarot sonat. Aquest espectacle s’estrena en exclusiva per al Festival Barcelona Poesia, en el marc de l’exposició Antoni Tàpies. La imaginació del món..

Oriol Sauleda diu la seva poesia com un joglar amb l’encanteri d’un griot que necessita sonets per sonar. Aposta el seu joc líric en l’atzar del moment i l’improvisa per arribar a port puntual. De tant en tant treu algun llibre. Fot llenya amb la paraula al teatre, al rock, al tarot, a la Immaculada Concepció, per si arriben els temps freds. No ho fa sol, necessita aliades poderoses com la mateixa Lulu, o Núria Martínez Vernis, Memi March, Amor Estadella, Montse Colomé i d’altres donasses. Amb la Lulu Martorell fan unes sessions d’improvisació anomenades Concepcionals. Darrerament han activat el record i la memòria, conjuntament amb en Marcel·lí Bayer, amb l’espectacle Adamar Johnson, en què recorden el desconegudíssim poeta mort en la pandèmia de la sida.
Lulu Martorell segueix com quan l’any 1984 presentava el programa musical «Pleitaguensam» o l’introbable i mític «Glasnost»: xupa de cuir, cabell arrissat i una veu punkarra que no calla el que pensa. Res d’allò a què ha contribuït amb els seus programes no ha estat prou conegut per les noves generacions. Cantar, tocar, escriure o fer pelis, rodejada d’amics, és l’oxigen que respira. Oriol Martorell, Carlos Santos, Agustí Fernández, Pepe Sales, Albert Pla i també l’Àfrica li han marcat la ruta. Ara, arrapada a la mà d’Oriol Sauleda i de les seves sonades Concepcionals, Llobregat amunt, a contracorrent, neden junts cap a les fonts, direcció Konvent, i tot els connecta.

fe sense obres morta és. Tribut fílmic d'Albert Serra a Antoni Tàpies
2025-05-08 20:00 - 22:00
Estrena del tribut cinematogràfic d’Albert Serra a Antoni Tàpies.

El Museu Tàpies presenta el tribut que el director de cinema, productor i guionista Albert Serra (Banyoles, 1975) ha dedicat a l’artista Antoni Tàpies.
El film d’Albert Serra “fe sense obres morta és” s’endinsa en un dels aspectes més emotius i sorprenents de l’univers de l’artista, explorant-lo des de la mirada singular i provocadora de Serra. La pel·lícula és el resultat de la invitació que el museu va fer al director per fer una aproximació lliure, contemporània i profundament personal a l’obra i al pensament tapians. El film no pretén il·lustrar, sinó evocar; generar una experiència sensorial que dialogui amb la força poètica i matèrica que en defineix la trajectòria artística.
El 8 de maig a les 20 h es projectarà públicament a la Filmoteca de Catalunya, en una sessió que comptarà amb la presentació del film a càrrec d’Albert Serra i d’Imma Prieto, directora del Museu Tàpies.

[Obra: Antoni Tàpies. Jo parlo amb la mà (1999). Col·lecció particular © Comissió Tàpies / VEGAP, 2025.]

Museus (Im)possibles. Imaginaris en context
2025-05-09 10:00 - 13:00
En el marc del cicle Museus (Im)possibles, organitzat per l’Espai Avinyó amb la col·laboració de diversos equipaments culturals de la ciutat, es proposa amplificar i posar en comú reflexions i debats que planteja l’exposició Antoni Tàpies. La imaginació del món: què implica per a un artista com Tàpies imaginar el món? Com es dialoga amb la crítica sobre la noció d’art brut i primitivismes en la història de l’art? Des de quin context i temps s’estan plantejant, les referències a la cultura popular? Quines altres veus, sabers o lectures podem incorporar a l’anàlisi del posicionament esteticopolític de Tàpies que ens proposa l’exposició?
Museus (Im)possibles pretén generar diferents espais col·lectius d’aprenentatge entre artistes, professionals i personal tècnic vinculat a la creació artística i a la gestió cultural de la ciutat. L’objectiu és repensar i ampliar la mirada en relació amb els imaginaris occidentals sobre la diversitat cultural presents en les propostes expositives i educatives que ofereixen els museus de la ciutat. En aquesta sessió es comptarà amb la participació de Mabel Llevat i Fátima Masoud, i de l’equip del Museu Tàpies directament vinculat amb el contingut d’aquesta exposició.

Mabel Llevat. Amb una trajectòria de més de dues dècades en l’àmbit de la memòria patrimonial tradicional, Llevat participa en l’anàlisi de les estructures nostàlgiques o performances de colonialitat que amaguen un passat d’opressió, com ara les celebracions commemoratives tradicionals, les festes populars i les pràctiques de monumentalitat ciutadana. Ha treballat per a institucions com la Casa de las Américas (l’Havana) i la Fototeca de Cuba, així com en esdeveniments i festivals d’arreu del món, com la Biennal de l’Havana, el Festival de Marimba Paiz de Guatemala, Mois de la photo de París, Fotología (Bogotà) i el Centro Nacional de la Fotografía (CENAF) de Veneçuela, entre d’altres. Més recentment, ha concebut una sèrie de rutes entorn del tema de Barcelona i l’esclavitud transatlàntica. Ha obtingut una residència per a iniciatives culturals al Centre d’Art Contemporani Fabra i Coats, així com una subvenció de l’ICUB per a projectes puntuals l’any 2023.
Fátima Masoud és investigadora, artista i activista en «salut mental», a més de ser una de les fundadores d’Orgullo Loco Madrid. Ha participat en l’organització del Día del Orgullo Loco a Madrid cada any des de 2018. És membre del col·lectiu d’activisme en salut mental La Bajona Colectiva i impulsora del projecte Locas por los libros. Ha escrit diversos articles i ha impartit xerrades sobre la psiquiatrització i Orgullo Loco. És autora d’Art brut, bruta tú 100mg (Ediciones La Escocesa, 2024), un llibre sobre la tutela i l’espoli de les persones psiquiatritzades en el món de l’art que es va presentar al CA2M i al X Encuentro Cultura y Ciudadanía, organitzat pel Ministeri de Cultura. Investiga, escriu, pinta i continua sobrevivint al sistema psiquiàtric.
